Марк_Сэлбі
Чэмпіянат свету 2014
У першым раўндзе чэмпіянату свету, які традыцыйна праходзіў у другой палове красавіка і пачатку мая і ў асноўнай стадыі якога Марк Сэлбі гуляў у дзясяты раз, ён патрапіў на 22-гадовага валійца Майкла Уайта, які дайшоў да чвэрцьфіналу Крусібла ў мінулым годзе і займаў месца ў канцы топ-32 рэйтынгу. Сэлбі ўпэўнена пачаў пачаў паядынак, павёўшы ў ліку 5:1, аднак яго апанент актывізаваўся і перамог у трох наступных партыях, скараціўшы адставанне да мінімуму ў канцы першай сесіі. Англічанін выйграў тры стартавыя фрэймы ў другой палове матча, аднак Уайт перахапіў ініцыятыву і ўзяў чатыры партыі запар, зраўняўшы лік да 8:8, пасля чаго гульня дайшла да вырашальнай партыі, у якой Марк гуляў больш упэўнена і ўсё ж такі здолеў прайсці ў другі раўнд турніру ў Крусібле. У другім матчы супраць двухразовага фіналіста чэмпіянату свету Алістэра Картэра Сэлбі зноў актыўна пачаў паядынак і выйшаў наперад з лікам 5:1, аднак дазволіў апаненту выйграць два апошнія фрэймы сесіі і скараціць адставанне. У другой сесіі ён вярнуў сабе адрыў у чатыры партыі, зрабіўшы лік 9:5, але яго апанент зрабіў лік 7:9 перад апошняй часткай паядынку. Сэлбі пакінуў за сабой тры стартавыя фрэймы трэцяй сесіі, зрабіўшы лік 12:7, і давёў матч да перамогі з лікам 13:9, у пяты раз выйшаўшы ў чвэрцьфінальную стадыю галоўнага снукернага турніру. У чвэрцьфінале Марк гуляў супраць 43-гадовага Алана Мак-Мануса, які нечакана выйшаў у чвэрцьфінал чэмпіянату свету ўпершыню з 2005 года. Першая сесія матча праходзіла ў глейкай гульні і скончылася з лікам 4:3 на карысць Сэлбі, аднак у наступнай частцы паядынку ён цалкам дамінаваў каля стала і дазволіў апаненту выйграць толькі адну партыю, зрабіўшы лік 12:4 , а на наступны дзень давёў матч да перамогі з лікам 13:5 і ў трэці раз выйшаў у паўфінал чэмпіянату свету на лідара сусветнага рэйтынгу Ніла Робертсана. У напружаным матчы супраць аўстралійца Сэлбі выйграў чатыры партыі запар пры ліку 1:2 і скончыў першую сесію з лікам 5:3 на сваю карысць, пасля чаго трымаў ініцыятыву ў другой чвэрці паядынка, зрабіўшы лік 9:7 на сваю карысць перад апошнім паўфінальным днём. Пры ліку 7:10 у трэцяй сесіі Робертсан выйграў тры партыі запар, зраўняўшы лік, пасля чаго давёў матч да ліку 12:12 перад апошняй часткай. Снукерысты гулялі роўна на працягу наступных партый, а пры ліку 14:14 Сэлбі выйграў два фрэймы, павёўшы з лікам 16:14, і здолеў давесці паядынак да перамогі з лікам 17:15, упершыню з 2007 года выйшаўшы ў фінал чэмпіянату свету на пераможцу двух апошніх розыгрышаў Роні О’Салівана. Такім чынам, Сэлбі стаў першым, каму ўдалося дайсці да фіналаў усіх трох турніраў Трайной кароны ў сезоне пасля таго, як Марк Уільямс перамог на ўсіх трох спаборніцтвах у сезоне 2002/2003. О'Саліван, які разграміў Марка ў фінале Мастэрс, дамінаваў у пачатку паядынку, выйграўшы тры першыя партыі і скончыўшы стартавую сесію з лікам 5:3 на сваю карысць. У другой частцы матча ён павялічыў свой адрыў да ліку 8:3, а пазней вёў 10:5, аднак Сэлбі пакінуў за сабой дзве апошнія партыі першага фінальнага дня, скараціўшы адставанне да ліку 7:10 і пакінуўшы магчымасць працягнуць барацьбу ў наступнай сесіі. У пачатку трэцяй чвэрці матча Марк Сэлбі пачаў дамінаваць і выйграў чатыры першыя партыі, упершыню ў паядынку выйшаўшы наперад з лікам 11:10, аднак дазволіў апаненту зраўняць лік да канца сесіі — 12:12. У апошняй частцы матча Сэлбі ўжо ўпэўнена лідзіраваў, выйграўшы тры стартавыя партыі і давёўшы паядынак да пераможнага ліку 18:14, стаўшы чэмпіёнам свету па снукеры і выйграўшы рэкордныя для снукера прызавыя ў £300,000. Такім чынам, Марк Сэлбі выйграў свой чацвёрты рэйтынгавы турнір і першы пасля чэмпіянату Вялікабрытаніі 2012, а таксама стаў дзявятым снукерыстам у гісторыі, які выйграў усе турніры Трайной кароны. Дзякуючы перамозе, Сэлбі пася доўгага перапынку вярнуў сабе лідарства ў рэйтынгу. На выніковай снукернай цырымоніі ўзнагароджання, якая праходзіла праз некалькі дзён пасля чэмпіянату свету яго перамога на сусветным першынстве была названая «выступам года», а максімальная серыя ў паўфінале чэмпіянату Вялікабрытаніі была прызнаная «чароўным момантам года».